ORDE do 9 de marzo de 2007 pola que se declara de oficio a caducidade do expediente de concentración parcelaria da zona de Forcadela (Tomiño-Pontevedra).
CONSELLERÍA DO MEDIO RURAL — III. OUTRAS DISPOSICIÓNS — 26/03/2007

De acordo coa Lei 10/1985, do 14 de agosto, de concentración parcelaria para Galicia, modificada pola Lei 12/2001, do 10 de setembro, e coa Lei 30/1992, do 26 de novembro, reguladora do réxime xurídico das administracións públicas e do procedemento administrativo común, adóptase a presente resolución, con base nos seguintes feitos e fundamentos de dereito:
Feitos.
Primeiro.-O Decreto 145/1995, do 10 de maio, declarou de utilidade pública e urxente execución a concentración parcelaria de Forcadela (Tomiño-Pontevedra) e constituíu, xa que logo, o inicio oficial do proceso de concentración, consonte co previsto no artigo 19 da Lei 10/1985, do 14 de agosto.
Segundo.-Desde a publicación do devandito decreto, que tivo lugar no Diario Oficial de Galicia nº 102, do 30 de maio de 1995, non se ten producido ningunha actuación administrativa firme que debese levar á conclusión do procedemento indicado.
Terceiro.-Mediante escrito asinado polo alcalde de Tomiño datado o 17 de febreiro de 2004 e con entrada o día 19 do mesmo mes e ano no Rexistro Xeral da Consellería de Política Agroalimentaria e Desenvolvemento Rural (hoxe Consellería do Medio Rural), solicitouse a declaración de caducidade do expediente de concentración parcelaria ao abeiro do disposto na disposición transitoria primeira da Lei 10/1985, do 14 de agosto.
Cuarto.-Con data do 27 de febreiro de 2006, o xefe do Servizo de Infraestruturas Agrarias de Pontevedra propuxo, mediante un informe motivado, a declaración de caducidade do devandito procedemento.
Quinto.-O día 4 de maio de 2006 iniciouse o procedemento para declarar de oficio a caducidade do expediente de concentración parcelaria da zona de Forcadela. Con data do 11 de maio do mesmo ano abriuse un período de información pública, que se publicou no Diario Oficial de Galicia o día 25, e expúxose o acordo no taboleiro de anuncios do Concello de Tomiño, así como nos lugares de costume da parroquia de Forcadela.
Sexto.-A Secretaría do Concello de Tomiño certificou, con data do 26 de xuño de 2006, que o edicto de notificación estivo exposto no taboleiro de anuncios dese concello desde o día 13 de maio ata o día 26 de xuño.
Sétimo.-Fronte ao devandito acordo de inicio non se presentaron alegacións, segundo consta en certificado da Secretaría do Concello de Tomiño emitido o día 20 de febreiro de 2007.
Fundamentos de dereito.
Primeiro.-A competencia en materia de agricultura está atribuída á Consellería do Medio Rural, de acordo co previsto no Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, e no Decreto 562/2005, do 1 de decembro, polo que se establece a estrutura orgánica da devandita consellería.
Segundo.-A disposición transitoria primeira da Lei 10/1985, do 14 de agosto, establece, logo da modificación operada pola Lei 12/2001, do 10 de setembro, que a consellería competente en materia de agricultura poderá declarar de oficio caducados, por proposta do correspondente servizo provincial e logo do informe motivado, aqueles expedientes de concentración parcelaria que na data da entrada en vigor desta lei fosen iniciados por decreto e que despois da súa publicación quedaran paralizados por cinco ou máis anos sen que sobre eles se ditasen actos administrativos firmes.
No caso da concentación da zona de Forcadela, o procedemento, como xa foi sinalado, foi iniciado mediante o Decreto 145/1995, do 10 de maio, sen que desde entón se realizase ningunha actuación administrativa, agás a exposición pública do aviso de inicio dos traballos de investigación da propiedade.
Así consta no informe-proposta emitido polo Servizo de Infraestruturas Agrarias de Pontevedra, onde tamén se sinala que, con posterioridade á publicación do devandito Decreto 145/1995, tivo entrada na consellería un prego dos veciños con 201 sinaturas en contra da concentración e só 2 a favor dela polo que, en vista dos feitos e do sentir da maioría dos propietarios, foi paralizado o expediente de concentración na zona.
Xa que logo, concorren os requisitos exixidos pola sinalada disposición transitoria da lei, ao non terse producido ningún acto administrativo firme e transcorrer con exceso o prazo de cinco anos de paralización que aquela prevé desde a publicación do decreto, que tivo lugar no Diario Oficial de Galicia do 30 de maio de 1995.
Por todo o exposto, visto o expediente administrativo de referencia e a normativa aplicable,
RESOLVO:
Declarar de oficio a caducidade do expediente de concentración parcelaria da zona de Forcadela (Tomiño-Pontevedra), que se iniciou por medio do Decreto 145/1995, do 10 de maio.
Contra esta resolución, que lle pon fin á vía administrativa, poderá presentarse recurso potestativo de reposición ante o mesmo órgano que a ditou, no prazo dun mes, de conformidade co previsto no artigo 117 da Lei 30/1992, do 26 de novembro, ou ben poderá ser recorrido directamente ante a Sala do Contencioso-Administrativo do Tribunal Superior de Xustiza de Galicia no prazo de dous meses, de con
formidade cos artigos 10 e 46 da Lei 29/1998, do 13 de xullo, reguladora da xurisdición contencioso-administrativa. Estes prazos comezarán a contar o día seguinte ao da publicación desta resolución.
Santiago de Compostela, 9 de marzo de 2007.
Alfredo Suárez Canal
Conselleiro do Medio Rural